FI Euroopan unionin virallinen lehti CE 78/833

(2004/C 78 E/0887)

KIRJALLINEN KYSYMYS E-3606/03

esittäjä(t): Michl Ebner (PPE-DE) komissiolle

(5. joulukuuta 2003)

Aihe: Rekka-autoille myönnettävät kuljetusetuudet

Maantiekuljetus on nykyään tavarakuljetuksen edullisin ja yksinkertaisin muoto, mutta se kuormittaa ympäristöä vuosi vuodelta enemmän. Rautatiekuljetus olisi huomattavasti ympäristöystävällisempi vaihtoehto, mutta korkeampien kustannusten takia monet kuljetusyhtiöt eivät käytä sitä.

Pyydän komissiota tämän vuoksi ottamaan kantaa seuraaviin kysymyksiin:

— Pitääkö paikkansa, että Euroopan unioni myöntää kuljetusyhtiöille etuuksia? Millaisista etuuksista tässä tapauksessa on kyse?

— Pitääkö paikkansa, että Euroopan unioni myöntää kuljetusyhtiöille alennuksia polttoaineen hinnoista? Kuinka suurista alennuksista tässä tapauksessa on kyse?

— Mitä tieliikenteen todellisten kustannusten selvittämiseksi on tehty ja miten selvitystyössä on edistytty?

Loyola de Palacion komission puolesta antama vastaus

(28. tammikuuta 2004)

Kuljetusyhtiöille myönnetyt tuet — silloin kun niitä pidetään EY:n perustamissopimuksen 87 artiklan mukaisina valtion tukina — ovat periaatteessa yhteismarkkinoille soveltumattomia. EY:n perustamissopimuksen 87 artiklan 2 ja 3 kohdassa määrätään kuitenkin, että näitä tukia voidaan tiettyjen ehtojen täyttyessä pitää yhteismarkkinoille soveltuvina tai ilmoittaa ne sellaisiksi. Pääasiassa ”yhteisön suuntaviivoissa valtiontuesta ympäristönsuojelulle” (1) on täsmennetty, mitkä valtiontuet saattavat kuulua 87 artiklassa määrättyihin poikkeuksiin. Näiden suuntaviivojen mukaisesti voidaan periaatteessa sallia ainoastaan sellaiset tukitoimenpiteet, joiden avulla voidaan säilyttää ympäristön suojelun taso korkeammalla kuin yhteisön tasolla on määrätty. Tämä ajatusmalli on peräisin myös direktiiveistä, jotka koskevat moottoriajoneuvojen kaasupäästöjen torjumiseksi toteutettavia toimenpiteitä (2).

Mitä tulee etuuksiin, joita voidaan myöntää polttoaineille, energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetussa neuvoston direktiivissä 2003/96/EY (3) säädetään nimenomaan, että jäsenvaltiot valtuutetaan soveltamaan edelleen kyseisen direktiivin liitteessä tarkoitettuja verotason alennuksia. Kyseisessä liitteessä on näin ollen lueteltu ne kansalliset toimenpiteet, joiden tarkoituksena on kaasuöljyn eriytetyn valmisteverokannan soveltaminen, erityisesti ympäristöä säästävien polttoaineiden käytön edistämiseksi. Direktiivin 18 artiklan mukaisesti useat jäsenvaltiot voivat sitä paitsi väliaikaisesti poiketa uusista vähimmäistasoista, jotka on säädetty direktiivissä dieselpolttoaineen valmisteveroja varten. Näihin väliaikaisiin poikkeuksiin voidaan ryhtyä sillä ehdolla, että valmistevero-kannat mukautetaan asteittain direktiivissä säädetyille tasoille. Lopuksi käyttöön on otettu yrityskäyttöön tarkoitetulle dieselpolttoaineelle asetettu erityinen verokanta, joka ei ole alennettu verokanta, jotta jäsenvaltiot saisivat halutessaan mahdollisuuden käyttää eriytettyjä valmisteverokantoja dieselpolttoaineen käytön mukaan.

Viimeinen kysymys koskee tieliikennealan maksamia tieinfrastruktuurin käyttöön liittyviä kustannuksia. Komissio on 23. heinäkuuta 2003 antanut ehdotuksen Euroopan parlamentin ja neuvoston direktiiviksi verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä annetun direktiivin 1999/62/EY muuttamisesta (4). Direktiiviehdotuksessa esitetään puitteet, joiden sisällä jäsenvaltiot voivat toissijaisuusperiaatteen mukaisesti tarjota kuljetustoiminnoille myönteisiä taloudellisia kannustimia. Tämä toteutetaan hintarakenteella, jonka avulla hinnoissa voidaan ottaa aiempaa paremmin huomioon yhteiskunnalle aiheutuvat kustannukset. Komission ehdottama uusi kehys luo yli 3,5 tonnin painoisten tavarankuljetusajoneuvojen käyttömaksuja koskevien yhteisten sääntöjen kokoelman. Sen avulla jäsenvaltioiden on erityisesti mahdollista määrätä erisuuruisia tietulleja ajoneuvojen teknisten ja ympäristöä koskevien ominaisuuksien, ruuhkautumisasteen tai kyseessä olevan tieverkon väylän ominaisuuksien mukaan.

(1) EYVL C 37, 3.2.2001.

(2) Euroopan parlamentin ja neuvoston direktiivi 1999/96/EY, annettu 13 päivänä joulukuuta 1999, ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY muuttamisesta (EYVL L 44, 16.2.2000). Euroopan parlamentin ja neuvoston direktiivi 98/69/EY, annettu 13 päivänä lokakuuta 1998, moottoriajoneuvojen päästöjen aiheuttaman ilman pilaantumisen ehkäisemiseksi toteutettavista toimenpiteistä ja neuvoston direktiivin 70/220/ETY muuttamisesta (EYVL L 350, 28.12.1998).

(3) EUVL L 283, 31.10.2003.

(4) KOM(2003) 448 lopullinen.